KOMMISSIONENS BESLUTNING

af 22. juli 1999

om en dispensationsanmodning fra Italien i henhold til artikel 8, stk. 2, litra c, i Rådets direktiv 70/156/EØF om tilnærmelse af medlemsstaternes lovgivning om godkendelse af motordrevne køretøjer og påhængskøretøjer dertil

(meddelt under nummer K(1999) 2292)

(1999/557/EF)

KOMMISSIONEN FOR DE EUROPÆISKE FÆLLESSKABER HAR -

under henvisning til traktaten om oprettelse af Det Europæiske Fællesskab,

under henvisning til Rådets direktiv 70/156/EØF(1) af 6. februar 1970 om tilnærmelse af medlemsstaternes lovgivning om godkendelse af motordrevne køretøjer og påhængskøretøjer dertil, senest ændret ved Europa-Parlamentets og Rådets direktiv 98/91/EF(2), særlig artikel 8, stk. 2, litra c, og

ud fra følgende betragtninger:

(1) Italien har den 5. marts 1999 afsendt en dispensationsanmodning, som Kommissionen har modtaget den 16. marts 1999, og som var ledsaget af en rapport med det i nævnte artikel 8, stk. 2, litra c, krævede indhold; anmodningen omhandlede anvendelsen af komprimeret naturgas som brændstof i to køretøjstyper af klasse M1;

(2) ifølge den fremførte begrundelse opfylder disse køretøjer alle forskrifterne i bilag IV til direktiv 70/156/EØF, undtagen forskrifterne vedrørende drift med komprimeret naturgas; drift af de i denne beslutning omhandlede køretøjer med komprimeret naturgas sikrer imidlertid samme niveau som drift med benzin; der er udført prøver i overensstemmelse med Rådets direktiv 70/220/EØF(3) af 20. marts 1970 om tilnærmelse af medlemsstaternes lovgivning om foranstaltninger mod luftforurening forårsaget af udstødningsgas fra køretøjsmotorer med styret tænding, senest ændret ved Kommissionens direktiv 98/77/EF(4) af 8. oktober 1996, og Rådets direktiv 80/1268/EØF af 16. december 1980 om indbyrdes tilnærmelse af medlemsstaternes lovgivning om motordrevne køretøjers brændstofforbrug(5), senest ændret ved Kommissionens direktiv 93/116/EF(6) af 17. december 1993, dels med komprimeret naturgas, dels med benzin og komprimeret naturgas; med begge typer brændstof blev grænseværdierne overholdt, idet der måltes lavere emissioner af forurenende stoffer med naturgas; niveauet for miljøbeskyttelse er dermed mindst lige så højt som for benzin;

(3) med henblik på at sikre et tilstrækkeligt sikkerhedsniveau for køretøjer i brug kan medlemsstaterne gennemføre en regelmæssig prøvning af anlæggets tæthed ved et tryk, som mindst svarer til driftstrykket;

(4) de pågældende EF-direktiver vil blive ændret, således at der kan produceres køretøjer, der anvender naturgas som brændstof;'

(5) foranstaltningen i nærværende beslutning er i overensstemmelse med udtalelse fra det udvalg for tilpasning til den tekniske udvikling, som er nedsat ved Rådets direktiv 70/156/EØF -

VEDTAGET FØLGENDE BESLUTNING:

Artikel 1

Den anmodning, som Italien har indgivet vedrørende dispensation for produktion og markedsføring af to typer køretøj af klasse M1, der anvender naturgas som brændstof, imødekommes.

Artikel 2

Denne beslutning er rettet til Den Italienske Republik.

Udfærdiget i Bruxelles, 22. juli 1999.

På Kommissionens vegne

Karel VAN MIERT

Medlem af Kommissionen

(1) EFT L 42 af 23.2.1970, s. 1.

(2) EFT L 11 af 16.1.1999, s. 25.

(3) EFT L 76 af 6.4.1970, s. 1.

(4) EFT L 286 af 23.10.1998, s. 34.

(5) EFT L 375 af 31.12.1980, s. 36.

(6) EFT L 329 af 30.12.1993, s. 39.